เคล็ดลับแห่งการเป็นเศรษฐี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

....สาธิต บวรสันติพิสุทธิ์
ครั้งที่แล้วเราได้คุยกันเกี่ยวกับ 4 วิธีที่จะทำให้เป็นเศรษฐี โดย Robert Young ผู้เชี่ยวชาญในธุรกิจประกันและเป็นเศรษฐีของสิงคโปร์ จากงานสัมมนาระดับนานาชาติ APLIC (ASIA Pacific Life Insurance Congress) ครั้งที่ 12 มาครั้งนี้เราจะมาต่อว่า จากวิธีที่ 4 คือสู้แล้วรวยนั้น คนที่เป็นเศรษฐีจากการสู้แล้วรวยนั้นมีเคล็ดลับอะไรบ้าง
ก่อนไปถึงเคล็ดลับของการเป็นเศรษฐี ขอเฉลยคำถามของครั้งที่แล้วที่ถามว่า รวยจากทั้ง 4 วิธี คนรวยจากวิธีไหนมีความรวยที่ยั่งยืนที่สุด คำตอบคือสู้แล้วรวย เพราะคนที่สู้แล้วรวยจะเห็นคุณค่าของเงิน เพราะรู้ว่าเงินหามาได้ด้วยความยากลำบาก และคนที่สู้แล้วรวยจะรู้วิธีที่จะรักษาและทำให้เงินงอกเงย ซึ่งต่างจากผู้ที่รวยด้วยวิธีอื่น คิดว่าทุกท่านคงตอบถูกกันเป็นส่วนใหญ่ครับ
ทีนี้เรามาเริ่มที่เคล็ดลับของการเป็นเศรษฐีของ Robert Young กันเลยครับ
llเคล็ดลับที่ 1 คือเราจะต้องออมเงิน พวกเราส่วนใหญ่เมื่อทำงานหาเงินได้ก็จะใช้จ่าย ทำให้ไม่มีเงินเหลือเก็บ เพราะเมื่อมีเงินในกระเป๋าเยอะเราก็จะชะล่าใจ ไม่ระวังในการใช้จ่าย หากเป็นอย่างนี้ต่อให้เราหาเงินได้เยอะแต่ถ้าใช้จ่ายเยอะ เราก็จะไม่มีเงินเหลือ ยิ่งบางคนหาเงินมาได้ไม่เท่าไหร่กลับใช้เงินไม่ระวังก่อหนี้ก่อสินมากมาย จนทำให้ครอบครัวต้องแตกแยก ไม่มีความสุข วิธีที่จะมีเงินเก็บมากๆ ก็คือ เมื่อมีเงินได้ ให้กันส่วนที่ต้องการเก็บออมเก็บไว้ก่อน หากไว้ในที่ที่ถอนไม่ได้หรือถอนได้ยากยิ่งดี เพราะหลายครั้งเราไม่สามารถเอาชนะกิเลสในใจของเราเองได้
มีร้อยใช้ร้อย หมดฉิบ
มีร้อยใช้สิบ เหลือหลาย
มีร้อยใช้พัน วอดวาย
รู้ใช้รู้จ่าย สบายแฮ
llเคล็ดลับที่ 2 หาเงินให้ได้มากกว่าที่ต้องการใช้ มีหลายท่านที่แม้จะใช้จ่ายอย่างประหยัด แต่ก็ไม่สามารถเป็นเศรษฐีได้ เหตุผลเพราะไม่สามารถหาเงินได้มากกว่ารายจ่ายทำให้ไม่มีเงินออมเหลืออยู่ วิธีแก้ปัญหาดังกล่าวก็คือพัฒนาความรู้ความสามารถของเราขึ้นเรื่อยๆ เพื่อจะได้เติบโตในอาชีพได้เร็วขึ้น หรือศึกษาลู่ทางหรือความต้องการของตลาดว่า อาชีพไหนมีอนาคตที่ดีก็ศึกษาอาชีพนั้น เพื่อสร้างโอกาสใหม่ให้ชีวิต อีกวิธีหนึ่งก็คือการให้เงินทำงาน โดยศึกษาหาความรู้เรื่องการบริหารเงิน การลงทุน ที่หนึ่งที่อยากขอแนะนำ คือศูนย์ส่งเสริมการพัฒนาความรู้ตลาดทุน ตลาดหลักทรัพย์แห่งประเทศไทย (TSI) ที่นี่มีการจัดสัมมนาให้ความรู้ด้านการเงินมากมาย มีทั้งที่ฟรีและเสียสตางค์ พวกเราสามารถหารายละเอียดได้ที่เว็บไซต์ http://www.tsithailand.org/ และในเว็บไซต์นี้ยังมีบทความด้านการเงินมากมายให้เราได้ศึกษา
llเคล็ดลับที่ 3 คือ ลงทุน การลงทุน คือการซื้อทรัพย์สินที่สามารถก่อให้เกิดรายได้ หรือการซื้อทรัพย์สินที่มีมูลค่าที่สูงขึ้นได้ในอนาคต เช่น การซื้อบ้านหรือคอนโดมิเนียมให้คนเช่า การลงทุนในกองทุน การซื้อพันธบัตร หรือการฝากเงินในธนาคาร ฯลฯ แต่หากทรัพย์สินที่เราซื้อเป็นไปในทิศทางตรงข้าม คือไม่ก่อให้เกิดรายได้ หรือมูลค่าลดลง เราจะถือเป็นการใช้จ่ายไม่ใช่การลงทุน เช่น ซื้อทรัพย์สินที่ไม่มีประโยชน์ ไม่ว่าจะเป็นเสื้อผ้า เครื่องประดับ ที่หลายครั้งซื้อมาก็ไม่ได้ใช้ เวลาขายออกก็ไม่ได้ราคา หรืออย่างซื้อรถยนต์หากเป็นการซื้อเพื่อใช้ส่วนตัว ก็ถือเป็นค่าใช้จ่าย แต่หากซื้อเพื่อทำธุรกิจหรือหารายได้ก็ถือเป็นการลงทุน วิธีดูว่าทรัพย์สินไหนเป็นค่าใช้จ่าย ทรัพย์สินไหนเป็นการลงทุน ให้ดู
ความต้องการของตลาดว่ามีตลาดรองรับสำหรับทรัพย์สินนั้นหรือไม่ เพราะหากมีตลาดรองรับ ราคาของทรัพย์สินก็มีโอกาสปรับสูงขึ้นมาก 
ความสามารถในการสร้างรายได้ของทรัพย์สินนั้น
เสียดายหน้ากระดาษหมด ไว้ครั้งหน้าเรามาต่อกันในเคล็ดลับที่เหลือครับ 
หากท่านต้องการสอบถามหรือปรึกษาเกี่ยวกับการวางแผนการเงิน โปรดติดต่อกระผมได้ที่ [email protected] (ไม่มีค่าใช้จ่ายครับ)